Kjæresten i Uganda til VG: - Tjostolv var en god mann mot meg
Nå kan hun ikke tro at mannen som fridde til henne fra fengselscellen i 2009 er død. - Vi holdt kontakten hele tiden. Jeg snakket med ham for en uke siden, og da hørtes han helt ok ut, sterk som alltid, forteller hun VG på telefon fra Ugandas hovedstad Kampala. - Jeg kan ikke tro at han er død, jeg nekter å tro det. Han var helt som før da vi snakket sist, han snakket om at vi skulle dra på en reise til Sør-Afrika når han slapp løs. - Jeg elsket Mike (navnet han brukte i Uganda, journ. anm.). Han var en god mann mot meg, som en ektemann. Jeg håper jeg kan komme til begravelsen hans.VG traff Jamila i Uganda høsten 2009. - Jeg ber for ham og håper han slipper ut av fangehullet. Jeg savner ham så sårt, fortalte hun den gang. Moland hadde da bekreftet at de to var kjærester. De to hadde hatt et forhold gjennom tre år, mens Moland bodde i Kampala. De to nordmennene bodde på det populære gjestehuset Backpackers, litt utenfor sentrum i hovedstaden. Moland var såkalt «fulltids beboer» der. - Vi sov i teltet eller leide et rom avhengig av hvor mye penger Mike (Molands kallenavn, journ.anm.) hadde. Han var veldig snill og rolig. - John (French' kallenavn, journ.anm.) var morsom og sjarmerende, men han var ikke interessert i ugandiske damer, og snakket mye om kjæresten hjemme i Norge, fortalte Jamila.Hun visste den gang lite om nøyaktig hva Moland og French jobbet med gjennom sikkerhetsselskapet SIG Uganda, men kunne fortelle at de to reiste mye. - De eneste vaktoppdragene jeg hørte om var når de beskyttet båter langs kysten av Somalia. Da var jeg alltid engstelig og redd. - Da de dro til Kongo mot slutten av april sa han at han skulle på en kort tur forretningstur. Han sendte meg daglige meldinger, men så tok det plutselig slutt. Først 11. mai, fem dager etter hendelsen der sjåføren i Kongo ble drept, ringte Moland. - Jeg hørte på stemmen hans at noe var galt. Så gikk han tom for tellerskritt, og da jeg fikk ringt tilbake var telefonen hans død. I den beslaglagte mobilen hadde Moland spart seks meldinger fra Jamila, og to bilder av henne som smiler mot kamera.
Forrige søndag var Tjostolv Moland ved godt mot da han ringte til kjæresten Jamila Kalifala fra cellen i Kongo.